text: Mand dømt for makabre trusler
  06 marts 2017 kl. 15.31
  En 48-årig mand blev mandag i dømt 30 dages fængsel for voldsomme trusler mod en ansat i Vejen Kommune.
  En 48-årig mand blev i dag i dømt 30 dages fængsel ved retten i Esbjerg. Manden var anklaget for grove telefontrusler mod en ansat i Vejen Kommune og hendes ægtefælle. Truslerne fandt sted en februaraften sidste år.  
  - Manden var godt beruset den aften. Han havde set sig sur på kvinden, fordi hun havde været indblandet i en sag, hvor den dømtes stedsøn var blevet tvangsfjernet. Det er en konflikt, der har stået på længe, siger Lars Vireck, der er anklager ved Syd- og Sønderjyllands Politi, til TV SYD.
  Både kvinden og hendes mand har hemmeligt nummer, men deres søn, der netop havde fået sin første telefon, havde ikke fået hemmeligt nummer. Det var sønnens telefon, som den dømte ringede til flere gange den aften.
  - Det var meget detaljerede trusler om,  at han ville slagte og spise dem, siger Lars Vireck til TV SYD.
  Anklageren forklarer yderligere, at den dømte ikke udelukker, at han ringede til familien den aften, men han erkender ikke truslerne.
  Den 48-årige valgte ikke at anke dommen.
  